Προεδρικό Διάταγμα 1997/55Λειτουργία του Ανακριτικού Συμβουλίου Αεροπορικών Ατυχημάτων. Ο ΠΡΟΕΔΡΟΣ ΤΗΣ ΕΛΛΗΝΙΚΗΣ ΔΗΜΟΚΡΑΤΙΑΣ Έχοντας υπόψη: α) Τις διατάξεις του Ν.Δ. 714/70 «περί ιδρύσεως και Οργανώσεως ΔΕΜ παρά τω Υπουργείω Συγκοινωνιών» (ΦΕΚ 238/Α) όπως τροποποιήθηκε με το Ν. 1340/1983 (ΦΕΚ 154/Α). β) Τα άρθρα 144 (παρ. 3) και 192 (παρ. 2) του Ν. 1815/ 1988 (ΦΕΚ 250) «κύρωση του κώδικα Αεροπορικού Δικαίου». γ) Το γεγονός ότι προκύπτει δαπάνη σε βάρος του προϋπολογισμού ΥΠΑ η οποία δε μπορεί να προσδιορισθεί εκ των προτέρων. δ) Την υπ αριθ. 576/96 γνωμοδότηση του Συμβουλίου της Επικρατείας μετά από πρόταση του Υπουργού Μεταφορών και Επικοινωνιών, αποφασίζουμε: Άρθρο 1 Με το παρόν Διάταγμα καθορίζεται ο τρόπος λειτουργίας του Ανακριτικού Συμβουλίου Αεροπορικών Ατυχημάτων (ΑΣΑΑ) καθώς και κάθε άλλη συναφής ρύθμιση. Άρθρο 2 Το Αεροπορικό Συμβούλιο Ατυχημάτων σε περίπτωση Αεροπορικού Ατυχήματος επιλαμβάνεται μετά την παραπομπή από τον Υπουργό Μεταφορών και Επικοινωνιών του φακέλου της προανάκρισης που έχει διενεργηθεί κατά τις διατάξεις του άρθρου 141 του Ν. 1815/1988 και μπορεί να ενεργήσει περαιτέρω ανάκριση εφόσον κρίνει ανεπαρκή τα στοιχεία που υπάρχουν (άρθρο 143 επομ. του Ν. 1815/1988). Άρθρο 3 Ο Πρόεδρος συγκαλεί το συμβούλιο και λαμβάνει κάθε πρόσφορο μέτρο για την ομαλή και απρόσκοπτη λειτουργία του, καθορίζει δε το χρόνο, και τη συχνότητα των συνεδριάσεων. Τόπος συνεδριάσεων ορίζεται η Υπηρεσία Πολιτικής Αεροπορίας. Άρθρο 4 Το Αεροπορικό Συμβούλιο συνεδριάζει νομίμως εάν είναι παρόντες ο Πρόεδρος και τουλάχιστον τρία από τα μέλη του. Οι περιπτώσεις εξαιρέσεως και ασυμβιβάστου των καθηκόντων των μελών του ΑΣΑΑ ρυθμίζονται ανάλογα με τις Διατάξεις του κεφαλαίου Η του κώδικα της Πολιτικής Δικονομίας. Άρθρο 5 Το Συμβούλιο, με βάση τα στοιχεία που συγκεντρώθηκαν, αποφαίνεται με αιτιολογημένο πόρισμα, σύμφωνα με τις προδιαγραφές του Διεθνούς Οργανισμού Πολιτικής Αεροπορίας, για τα αίτια και τις συνθήκες κάτω από τις οποίες συνέβη το ατύχημα και διατυπώνει συστάσεις ασφάλειας. Μετά το τέλος της διαδικασίας αντίγραφο του πορίσματος και του φακέλου που σχηματίσθηκε υποβάλλονται από το Γραμματέα, «εντολή Προέδρου», στον Υπουργό και στην περίπτωση α του άρθρου 139 του Ν. 1815/88 στον αρμόδιο Εισαγγελέα Πλημμελειοδικών. Άρθρο 6 Το Αεροπορικό Συμβούλιο υποστηρίζεται γραμματειακά από το τμήμα Διερεύνησης Αεροπορικών Ατυχημάτων της ΥΠΑ και Γραμματέας αυτού ορίζεται ο εκάστοτε Προϊστάμενος του τμήματος αυτού, ο οποίος: α) Τηρεί πρωτόκολλο εισερχόμενης αλληλογραφίας και παραλαμβάνει το φάκελο της προανάκρισης που παραπέμπεται στο ΑΣΑΑ από τον κύριο Υπουργό. β) Τηρεί «βιβλίο ατυχημάτων» στο οποίο καταχωρίζονται όλα τα σχετικά στοιχεία (νηολόγιο, εθνικότητα, ιδιοκτήτης, τύπος α/φους, ημερομηνία, τόπος ατυχήματος, είδος πτήσης κ.λπ.). γ) Μεριμνά για την ενημέρωση των τακτικών και αναπληρωματικών μελών για κάθε θέμα που αφορά τη λειτουργία του ΑΣΑΑ. δ) Παρακολουθεί την αυστηρή τήρηση των προθεσμιών του άρθρου 147 του Ν. 1815/1988 και μεριμνά για την ενημέρωση του Προέδρου σχετικά. ε) Είναι υπεύθυνος για την τήρηση των βιβλίων και φακέλων των υποθέσεων του Συμβουλίου. Άρθρο 7 Το Τμήμα Διερεύνησης Αεροπορικών Ατυχημάτων της ΥΠΑ διατηρεί αρχείο και έχει την ευθύνη της αποστολής των πορισμάτων στο Διεθνή Οργανισμό Πολιτικής Αεροπορίας, στα εμπλεκόμενα κράτη και στα κράτη - μέλη της Ευρωπαϊκής Ένωσης σύμφωνα με τα διεθνώς οριζόμενα (Παράρτημα 13 Σύμβασης Σικάγου Ν. 211/1947, οδηγία 94/56/ΕΚ) και δίδει αντίγραφα σύμφωνα με το άρθρο 146 του Ν. 1815/1988. Άρθρο 8 Στον Πρόεδρο, στα μέλη και στο Γραμματέα του ΑΣΑΑ καταβάλλεται αποζημίωση κατά συνεδρίαση, οριζόμενη στο ποσό των τριάντα χιλιάδων (30.000) δραχμών για τον Πρόεδρο, των εικοσιπέντε χιλιάδων (25.000) δραχμών για τα μέλη και είκοσι χιλιάδων (20.000) δραχμών για το Γραμματέα. Άρθρο 9 Κάθε δαπάνη που θα απαιτηθεί κατά την προανάκριση καθώς και η αμοιβή του ΑΣΑΑ και του Γραμματέα καλύπτεται από τον προϋπολογισμό της ΥΠΑ. Άρθρο 10 Η ισχύς του παρόντος αρχίζει από της δημοσιεύσεώς του στην Εφημερίδα της Κυβερνήσεως. Στον Υπουργό Μεταφορών και Επικοινωνιών αναθέτουμε τη δημοσίευση και εκτέλεση του παρόντος διατάγματος.